Comunitatea Universității din București invitată la un webinar online organizat de UNICA și King’s College London
Marți, 9 mai 2023, Rețeaua Universităților din Capitalele Europene – UNICA (Institutional Network of the Universities from the Capitals of Europe), în colaborare cu King’s College London (KCL) organizează un webinar online, în intervalul orar 11:00-12:30 (ora Europei Centrale, CEST). Persoanele interesate, atât cadre didactice, cât și studenți, membri ai UNICA, sunt rugate să se preînscrie aici. 
Evenimentul cu titlul University-based Schools of Education serving capital cities in Europe, cu o durată de o oră și jumătate, este structurat sub forma mai multor prelegeri urmate de o sesiune de Q&A cu participanții.
Webinarul va fi moderat de către prof. univ. dr. Romiță Iucu, Președintele Consiliului de Orientare și Analiză Strategică al Universității din București și cadru didactic la Facultatea de Psihologie și Științele Educației a UB, coordonator al Grupului de lucru EduLAB – UNICA. 
Cuvântul de deschidere va fi rostit de prof. univ. dr. Luciano Saso, cadru didactic Universității Sapienza din Roma și Președinte al UNICA. 
Evenimentul reunește reprezentanți ai școlilor și departamentelor de învățământ superior din domeniul Educației și lideri administrativi de top (primari și viceprimari) din trei capitale europene – București (Sector 6),  Atena, Londra,  pentru un schimb de idei, tehnici și bune practici privind sinergia între universități și orașele-gazdă, în raport cu nevoile acestora.
„Școlile și departamentele de învățământ superior abordează într-o manieră eficientă nevoile orașelor-gazdă? Care sunt aceste nevoi? Cum pot fi identificate și de către cine? Pentru a ne asigura că nevoile orașelor-gazdă sunt evaluate și abordate corespunzător, ce tip de cooperare există sau ar trebui să se creeze între universități, orașe și autoritățile guvernamentale?”: acestea sunt doar câteva dintre aspectele care vor fi abordate de conferențiari în cadrul evenimentului. 
Lista integrală a conferențiarilor poate fi consultată aici.  Mai multe informații despre webinar sunt disponibile aici și aici. 
UNICA este o rețea instituțională formată din 53 de universități din 37 de capitale ale Europei, care aduc laolaltă peste 175.000 de angajați și 1.950.000 de studenți. Fondată în 1990, misiunea UNICA este de a facilita colaborările internaționale și de a promova leadershipul academic prin înțelegerea și schimbul de bune practici între membrii săi.
